**Likumprojekta „Grozījumi Sabiedrības integrācijas fonda likumā”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta „Grozījumi Sabiedrības integrācijas fonda likumā” (turpmāk – Likumprojekts) mērķis ir nodrošināt vienotu sabiedrības integrācijas politikas plānošanu un īstenošanas koordināciju, optimālu Sabiedrības integrācijas fonda (turpmāk – Fonds) pārraudzību un efektīvu darbību, izveidot efektīvu Fonda padomi ar sastāva izmaiņām, nodrošināt Fonda efektīvu darbību atbilstoši spēkā esošai Fonda darbības stratēģijai un atbilstoši politikas plānošanas dokumentos noteiktajiem mērķiem, kā arī sekmēt valsts budžeta finansējuma caurskatāmību un izlietojumu atbilstoši politikas plānošanas dokumentos noteiktajiem mērķiem.  Likumprojektā paredzēts, ka likums stāsies spēkā 2019.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Ministru kabineta 2016.gada 3.maija rīkojumu Nr.275 „Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 75.1.pasākumā noteikto uzdevumu „Izvērtēsim sabiedrības integrācijas politikas un tās ieviešanas efektivitāti. Pilnveidosim Sabiedrības integrācijas fonda darbību”. Fonda darbības pilnveidošanai Kultūras ministrijas uzdevumā 2016.gada maijā zvērinātu advokātu birojs „COBALT” ir veicis pētījumu un sniedzis atzinumu „Sabiedrības integrācijas politikas organizatoriskā un tiesiskā ietvara pilnveides iespējas”[[1]](#footnote-1) (turpmāk – Atzinums). Pētījuma mērķis bija veikt padziļinātu juridisko izvērtējumu sabiedrības integrācijas politikas institucionālajai sistēmai un sagatavot atzinumu par sabiedrības integrācijas politikas veidošanas un īstenošanas, kā arī organizatoriskā un tiesiskā ietvara pilnveides iespējām.  2018.gadā Kultūras ministrija ir saņēmusi sūdzības no vairākām nevalstiskām organizācijām par Fonda darbību. Fonda darbības rada pamatu būtiskām un neatliekamām izmaiņām Fonda darbības regulējumā, tā autonomijā un pilnvarojuma ietvarā. Kultūras ministrija ir atkārtoti izvērtējusi Atzinumā ietvertos priekšlikumus par Fonda pārvaldības pilnveidi un nepieciešamajiem tehniskajiem grozījumiem Sabiedrības integrācijas fonda likumā un izstrādājusi Likumprojektu.  Likumprojekts paredz nepieciešamo steidzamo izmaiņu kopumu, kas nepieciešams Fonda darbības un uzraudzības uzlabošanai, nosakot:   1. **Fonda pārraudzības formu;** 2. Fonda nolikuma apstiprināšanu Ministru kabinetā; 3. aktivitātes, ko Fondam būtu jāveic un kuras tas nedrīkstētu īstenot bez Ministru kabineta lēmuma, pienākumu izstrādāt Fonda darbības stratēģiju, ko apstiprina Fonda padome; 4. Fonda padomē pārstāvēto ministru aizvietošanas kārtību; 5. izmaiņas Fonda padomes sastāvā; 6. Fonda padomes priekšsēdētāja darbības noteikumus un sekretariāta direktora atlases būtiskākos nosacījumus, t.sk. nosakot darbības pilnvaru termiņu; 7. Fonda padomes lēmumu obligāto jautājumu loku. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kultūras ministrija ir valsts pārvaldes institūcija, kas izstrādā un koordinē valsts politiku sabiedrības integrācijas jomā, savukārt Fonds ir atvasināta publisko tiesību juridiskā persona, kas darbojas saskaņā ar Sabiedrības integrācijas fonda likumu (turpmāk – Likums) un kura mērķis saskaņā ar Likuma 3.pantu ir atbilstoši attīstības plānošanas dokumentiem finansiāli atbalstīt un veicināt sabiedrības integrāciju, kā arī atbalstīt publiskā un nevalstiskā sektora attīstības programmu un projektu īstenošanu. Fonda lēmējorgāns ir Fonda padome. Fonds atrodas Ministru prezidenta institucionālajā pārraudzībā, pārraugot Fonda darbības tiesiskumu. Fondu pārvalda Fonda padome, tās darbību nodrošina sekretariāts. Fonda nolikumu apstiprina Fonda padome. Fonda padomes priekšsēdētāja un sekretariāta direktora darbības pilnvaras nav ar noteiktu termiņu.  Fonda padomes sastāvā ir ārlietu ministrs, izglītības un zinātnes ministrs, kultūras ministrs, labklājības ministrs, vides aizsardzības un reģionālās attīstības ministrs, tieslietu ministrs, Valsts prezidenta pārstāvis, pa vienam pārstāvim no Kurzemes, Vidzemes, Latgales, Zemgales un Rīgas plānošanas reģioniem un seši nevalstisko organizāciju pārstāvji. Nevalstisko organizāciju pārstāvji darbam Fonda padomē tiek izraudzīti atbilstoši Ministru kabineta 2011.gada 27.septembra noteikumiem Nr.727 „Kārtība, kādā tiek izraudzītas nevalstiskās organizācijas darbam Sabiedrības integrācijas fonda padomē”. Fonda padomes sēdes sasauc Fonda padomes priekšsēdētājs pēc vajadzības, bet ne retāk kā reizi trijos mēnešos. Fonda nolikums paredz, ka Fonda padomes sēdes var notikt Fonda padomes locekļiem tiekoties klātienē, vai organizējot elektronisku rakstisko procedūru. Fonds ir uzsācis dalību arī projektu īstenošanā. Šāda prakse, kā arī izmaiņas Eiropas Savienības fondu 2014. – 2020.gada plānošanas perioda vadības modelī ar vienu sadarbības iestādi un noslēdzoties Eiropas Ekonomikas zonas un Norvēģijas finanšu instrumenta 2009. – 2014.gada plānošanas periodam, ietekmēja Fonda darbības modeli, Fondam kļūstot par valsts budžeta programmu vai apakšprogrammu īstenotāju un Eiropas Savienības fondu 2014. – 2020.gada plānošanas perioda finansējuma saņēmēju. Projektu īstenošana Fondam prasa ievērojamus administratīvus resursus, kas netiek izmantoti pamatfunkciju īstenošanai. Svarīgi, lai Fonda padome izskatītu un pieņemtu lēmumus par Fonda sekretariāta iniciatīvām projektu īstenošanai. Taču šāda rīcība neatbilstu Likuma 3.pantam, jo tas nenosaka Fonda kompetenci pašam īstenot projektus, bet norāda uz to, ka Fonda darbības fokuss ir līdzekļu piesaistīšana, pārvaldīšana un kontrole.  Fonda nolikuma 6.1.apakšpunkts paredz, ka Fonda padome apstiprina Fonda vidēja termiņa darbības stratēģiju. Kopš 2016.gada Fonds darbojas bez Fonda padomes apstiprinātas, spēkā esošas Fonda darbības stratēģijas.  Tiesiskā regulējuma mērķis ir nodrošināt vienotu sabiedrības integrācijas politikas plānošanu un īstenošanas koordināciju, Fonda pārraudzību, izveidot efektīvu Fonda padomi ar sastāva izmaiņām (paredzot Valsts kancelejas balsstiesīgu pārstāvi), nodrošināt Fonda efektīvu darbību atbilstoši spēkā esošai Fonda darbības stratēģijai un atbilstoši politikas plānošanas dokumentos noteiktajiem mērķiem, kā arī sekmēt valsts budžeta finansējuma caurskatāmību un izlietojumu atbilstoši politikas plānošanas dokumentos noteiktajiem mērķiem.  Likumprojekts paredz nepieciešamo steidzamo izmaiņu kopumu, kas ir būtisks Fonda darbības un uzraudzības uzlabošanai:  1) saskaņā ar Likuma 2.panta trešo daļu Fonds atrodas Ministru prezidenta institucionālā pārraudzībā, taču Likumā ietvertais uzraudzības un kontroles mehānisms neparedz Ministru prezidentam tā pārraudzības īstenotāja lomu. Lai mazinātu pilnvaru pārsniegšanas risku jaunu finanšu saistību uzņemšanā vai arī novērstu risku, ka Fonda padome ar balsu vairākumu bez plašākām diskusijām un izvērtējumiem veic ar visām pusēm nesaskaņotus grozījumus Fonda nolikumā, ir jānosaka skaidri Fonda padomes pienākumi, atbildība un izskatāmo jautājumu loks, kurš jālemj Fonda padomei, piedaloties klātienē vairākumam padomes locekļu. Tas novērstu arī situāciju, kad stratēģisko jautājumu virzība notiek rakstiskās procedūras veidā. Spēkā esošas Fonda darbības stratēģijas trūkums nenodrošina efektīvu Fonda darbību atbilstoši spēkā esošajiem politikas plānošanas dokumentiem. Fonda nolikumā ir jāparedz detalizētāki instrumenti Fonda pārraudzības īstenošanai. Fonda nolikuma apstiprināšanu ir būtiski atgriezt Ministru kabineta līmenī. Lai arī attiecībā uz atvasinātām publisko tiesību juridiskām personām nav vienotas pieejas par institūciju, kas apstiprina tās nolikumu, tas ir lietderības jautājums. Likumprojekts paredz izdarīt grozījumus Likumā, precizējot 2.panta pirmo daļu, papildinot 3.panta otro daļu ar 11.punktu, 15.pantu izteikt jaunā redakcijā un 10.pantu ar piekto daļu. Šie grozījumi atvieglo Fonda sekretariāta administratīvo aktu un faktiskās rīcības apstrīdēšanu, ko tagad skatīs Fonda padomē, klātesot gan attiecīgās jomas ministrijas pārstāvim, gan arī pašam jautājuma iesniedzējam. Savukārt Fonda padomes administratīvos aktus un faktisko rīcību varēs apstrīdēt administratīvajā tiesā. Papildus precizēta arī 9.panta trešā daļa, nosakot, ka Fonda padomes locekļi, pildot Likumā un citos normatīvajos aktos tiem noteiktos uzdevumus, ir neatkarīgi savu lēmumu pieņemšanā un funkciju pildīšanā, tādējādi nodrošinot lielāku tiesisko kontroli un atbildību pār Fonda padomes pieņemtajiem lēmumiem. Lai nodrošinātu labāku Fonda pārraudzību, papildus nepieciešams papildināt sadaļu par Fonda juridisko statusu un padotību ar jaunu punktu, paredzot, ka Fonds, administrējot valsts budžeta apakšprogrammas sabiedrības integrācijas jomā, atrodas kultūras ministra funkcionālā pārraudzībā, līdz ar to Likuma 2.pants papildināts ar piekto daļu. Papildus Sabiedrības integrācijas fonda likuma 2.panta pirmajā daļā paredzēts, ka Fonda nolikumu apstiprina Ministru kabinets, līdz ar to nepieciešams izstrādāt jaunus Ministru kabineta noteikumus, kas nosaka Fonda darbību. Lai to noteiktu, likumprojekts paredz izdarīt grozījumus Sabiedrības integrācijas fonda likumā, papildinot pārejas noteikumus ar 7.punktu.  2) Fonds jau vairākus gadus īsteno sev netipisku politikas plānošanas funkciju, izstrādājot jaunās politikas iniciatīvas un nesaskaņojot ar jomas tiešās pārvaldes institūciju to iesniedzot izskatīšanai valdībā. Šāda rīcība rada funkciju dublēšanos ar politikas veidotāja funkcijām un fragmentē politikas īstenošanu. Tāpat nav atbalstāma Fonda tieša iesaistīšanās projektu īstenošanā, kas rada nevienlīdzīgu konkurenci ar nevalstiskajām organizācijām. Situācijā, kad Fonds vienlaikus administrē grantus nevalstiskām organizācijām un konkurē ar nevalstisko organizāciju sektoru par finansējumu, pastāv pamatotas šaubas par administratīvā procesa nodrošināšanas pilnīgu neatkarību un objektivitāti un nevalstiskās organizācijas iebilst pret šādu praksi. Nevalstisko organizāciju un Ministru kabineta sadarbības memoranda 2018.gada 18.aprīļa sēdē vairākas nevalstiskās organizācijas norādīja, ka steidzami jārod risinājums augstākminētajai situācijai. Šāds funkciju nošķīrums – Fonds kā projektu konkursu administrators un Fonds kā finansējuma saņēmējs – sākotnēji nav atrunāts Fonda darbību regulējošos tiesību aktos. Fonda nolikumā ir būtiski noteikt Fonda darbības ierobežojumus un mehānismu. Izņēmuma gadījums būtu situācija, kad Fonds kā budžeta iestāde vai kā finansējuma saņēmējs projektu ietvaros var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un citu ārvalstu finanšu instrumentu līdzfinansētos projektos un pasākumos, ja pieņemts attiecīgs Ministru kabineta lēmums. Attiecīgi pirms projekta iesnieguma iesniegšanas Fondam ir jāsaņem Fonda padomes saskaņojums. Pamatojoties uz Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums, lai Fonds varētu noslēgt līgumu par projektu un nodrošinātu nepieciešamo līdzfinansējumu, Fonds saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 164.4.apakšpunktu iesniedz izskatīšanai Ministru kabineta sēdē informatīvo ziņojumu par projektu un tam pievienoto Ministru kabineta sēdes protokollēmuma projektu. Likumprojekts paredz izdarīt grozījumu Likumā, papildinot 3.panta otro daļu ar 12.punktu un 7.pantu ar piekto daļu par to, ka Fonda kā finansējuma saņēmēja darbība pieļaujama tikai ar Fonda padomes saskaņojumu un Ministru kabineta lēmumu.  3) Likumā nepieciešams noteikt Fonda padomes priekšsēdētāja atbildību par Fonda darbības tiesiskumu, kā arī jānosaka Fonda padomes priekšsēdētāja un sekretariāta direktora darbības pilnvaru termiņu un sekretariāta direktora atlases nosacījumus.  Lai radītu tiesisko noteiktību attiecībā uz Fonda padomes amatpersonu – Fonda padomes priekšsēdētāja un sekretariāta direktora pilnvaru termiņiem Likumprojektā noteikts piecu gadu darbības termiņš. Sekretariāta direktora gadījumā vienai amatpersonai tiek paredzēta iespēja kandidēt divus termiņus pēc kārtas. Likumprojekts paredz izdarīt grozījumus Likumā, precizējot 9.panta ceturto daļu un 11.panta trešo daļu, izsakot 15.pantu jaunā redakcijā un pārejas noteikumus papildinot ar 8. un 9.punktu.  4)  Esošais Likuma regulējums nenosaka tiesības ministriem prombūtnes laikā pilnvarot savā vietā ministriju pārstāvjus, lai nodrošinātu Fonda padomes sēdēs lēmumu pieņemšanai nepieciešamo kvorumu un pārstāvniecību. Svarīgi ir veidot kompaktu un efektīvu Fonda padomes sastāvu, vienlaikus nodrošinot Valsts kancelejas pārstāvniecību padomes sastāvā. Likumprojekts paredz izdarīt grozījumus Likumā, precizējot 9.panta pirmās daļas 2.punktu un papildinot 9.pantu ar sesto daļu un pārejas noteikumus ar 6.punktu.  Nākamā Eiropas Savienības fondu plānošanas perioda jautājumos vispirms nepieciešams Fonda padomes saskaņojums un tikai pēc tam tiek meklēts atbalsts Ministru kabinetā. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fonds, biedrības un nodibinājumi. |
| 2. | Tiesiskā regulējuma ietekme uz tautsaimniecību un administratīvo slogu | Vērtējot Likumprojektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Kultūras ministrija pēc Likumprojekta pieņemšanas otrajā lasījumā noteiktā kārtībā virzīs izskatīšanai Ministru kabinetā jaunus Ministru kabineta noteikumus „Sabiedrības integrācijas fonda nolikums” un grozījumus Ministru kabineta 2011.gada 27.septembra noteikumos Nr.727 „Kārtība, kādā tiek izraudzītas nevalstiskās organizācijas darbam Sabiedrības integrācijas fonda padomē”. |
| 2. | Atbildīgā institūcija | Kultūras ministrija sadarbībā ar Fondu un Valsts kanceleju. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” (turpmāk – MK noteikumi Nr.970) 5.punktu Likumprojekta izstrādes gaitā nodrošināta sabiedrības līdzdalība, Likumprojektu 2018.gada 11.jūnijā publicējot Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” ar aicinājumu līdz 2018.gada 25.jūnijam rakstiski sniegt viedokli par Likumprojektu atbilstoši MK noteikumu Nr.970 7.4.1 punktam. Papildus Likumprojekts tika nosūtīts Nevalstisko organizāciju un Ministru kabineta sadarbības memoranda padomi pārstāvošām nevalstiskām organizācijām atzinuma sniegšanai.  Prezentācija par Likumprojektā ietverto regulējumu tika sniegta Nevalstisko organizāciju un Ministru kabineta sadarbības memoranda padomes 2018.gada 27.jūnija sēdē. Nevalstisko organizāciju un Ministru kabineta sadarbības memoranda īstenošanas padome izteica atbalstu Likumprojekta turpmākajai virzībai. |
| 2. | Sabiedrības līdzdalība projekta izstrādē | Rakstveida viedokli par Likumprojektu atbilstoši MK noteikumu Nr.970 7.4.1 punktam noteiktajā termiņā sniedza šādas nevalstiskās organizācijas: Latvijas Pilsoniskā alianse, biedrība „EAPN-Latvia”, biedrība „Ascendum”, Laikmetīgās kultūras nevalstisko organizāciju asociācija, biedrība „Radošās idejas” un Latvijas Nedzirdīgo savienība. |
| 3. | Sabiedrības līdzdalības rezultāti | Kopumā par Likumprojektu tika saņemti 19 nevalstisko organizāciju iebildumi un priekšlikumi:   1. Latvijas Pilsoniskā alianse, biedrība „Ascendum” un Laikmetīgās kultūras nevalstisko organizāciju asociācija ir izteikušas pēc savas būtības līdzīgus iebildumus. Nevalstiskās organizācijas izteikušas iebildumu par Fonda padomes priekšsēdētāja darbības termiņu un piedāvā to noteikt īsāku, t.i. uz trim gadiem. Lai radītu tiesisko noteiktību attiecībā uz Fonda padomes amatpersonu pilnvaru termiņiem, Likumprojektā saglabāts piecu gadu darbības termiņš; 2. nevalstisko organizāciju izteiktie iebildumi par Fonda padomes priekšsēdētāja un vietnieka ievēlēšanas kārtību, sekretariāta direktora nomaiņu pirms termiņa beigām, Fonda padomes locekļu rotāciju, nevalstisko organizāciju tiesībām lemt par Fonda padomes darba kārtības jautājumiem un nevalstisko organizāciju kā padomes locekļu pilnvaru apmērs, Fonda padomes sēžu audio ieraksti skar Fonda nolikuma saturu, ir atbalstāmi un tiks vērtēti, izstrādājot Ministru kabineta noteikumu projektu par Fonda nolikumu; 3. biedrība „EAPN-Latvia” ir izteikusi konceptuāla rakstura iebildumus, kas pēc būtības skar sabiedrības integrācijas politikas pārvaldības modeli, un tiks vērtēti, Kultūras ministrijai turpinot darbu pie konceptuālā ziņojuma izstrādes par priekšlikumiem par valsts politikas sabiedrības integrācijas jomā finansējuma pārvaldības modeļa maiņu, virzoties uz vienotu un koordinētu valsts politikas īstenošanu sabiedrības integrācijas jomā.   Nevalstisko organizāciju un Ministru kabineta sadarbības memoranda īstenošanas padome 2018.gada 27.jūnija sēdē atbalstīja Likumprojekta turpmāko virzību. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Fonds un Valsts kanceleja. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretāra p.i. B.Zakevica

Rancāne-Delekolē 67330310

Sanita.Rancane-Delekole@km.gov.lv

1. Zvērinātu advokātu biroja „COBALT” 2016.gada atzinums „Sabiedrības integrācijas politikas organizatoriskā un tiesiskā ietvara pilnveides iespējas”. Pieejams:

   <https://www.km.gov.lv/uploads/ckeditor/files/Sabiedribas_integracija/Petijumi/Cobalt%20petijums.pdf> [↑](#footnote-ref-1)